**И З В Е Ш Т А Ј**

**За работа на Основниот суд Кратово**

**за 2015 година**

**1. Извештај за статистика на предмети**

**-НОВОПРИМЕНИ ПРЕДМЕТИ:**

Во 2015 година примени се вкупно 1796 предмети, од кои на кривичниот оддел 1065 предмети, а на граѓанскиот оддел 414 предмети, во судска управа примени се 317 т.н. административни предмети-“СУ”, “СУ-дов“, „СУ-стр.дов“ и “УПП”.

**-ОБЕМ НА РАБОТА:**

Во текот на 2015 година Основниот суд Кратово имал во работа вкупно 1959 предмети, од кои 163 се нерешени предмети од претходната година, а 1796 се новопримени предмети.

**-РЕШЕНИ ПРЕДМЕТИ:**

Од вкупно 1959 предмети, колку што биле во работа во текот на годината, решени се 1799 предмети, од кои на кривичниот оддел 1059 предмети, а на граѓанскиот оддел 422 предмети, како и 318 административни предмети. Приливот на нови предмети е совладан и решени се 3 предмети од заостатокот. Приливот е совладан и на кривичниот и на граѓанскиот оддел.

**-НЕРЕШЕНИ ПРЕДМЕТИ:**

На крајот на извештајната 2015 година останале нерешени 160 предмети од сите видови.

Од вкупниот број нерешени предмети, најголемиот дел припаѓа на следните предмети:

-32 прекршочни предмети;

-31 парнични предмети;

-13 кривични (полнолетни);

-30 оставински предмет (сите доверени на Нотар);

-53 предмети извршување на санкции

**-ОДЛУКИ ПО РЕДОВНИ ПРАВНИ ЛЕКОВИ:**

Во 2015 година, примени се 86 предмети од второстепениот суд од кои 37 кривични и 49 граѓански. Од овие предмети 60 предмети или 69,8% се потврдени, 3 предмети или 3,5 % се преиначени и 22 предмети или 25,5 % се укинати, и 1 пртедмет е отфрлен или 1,2 % .

Меѓутоа, соодносот на укинатите и преиначените предмети во однос на решените е да од вкупно решените 1799 предмети, укинати биле само 22 предмети или 1,2 %, а преиначени се само 3 предмети или 0,1 %.

**-ОДЛУКИ ПО ВОНРЕДНИ ПРАВНИ ЛЕКОВИ:**

Примени се 2 одлуки по вонреден правен лек во 2015 година при што и 2 одлуки се потврдени.

**-РАБОТА ПО УКИНАТИ ПРЕДМЕТИ:**

Во извештајната година во работа имало вкупно 24 предмети со укинати одлуки од повисокиот суд од кои: 4 кривични (полнолетни), 5 прекршочни предмети, 13 граѓански укинати и 2 вонпарнични предмети. Од овие предмети во 2015 год. се решени вкупно 20 предмети, од кои: 2 кривични (полнолетни), 5 прекршочни, 11 граѓански предмети и 2 вонпарнични предмети.

Нерешени останале вкупно 4 предмети од кои 2 кривични предмети и 2 граѓански предмети.

**-СТАРИ ПРЕДМЕТИ**

Во 2015 година Основниот суд Кратово имал во работа вкупно 7 стари предмети, од кои 2 кривични (полнолетни), 5 граѓански (од кои имотни спорови 2 и оставински 3 кои што се доверени на постапување кај нотар).

Од вкупниот број 7 стари предмети, решени се 5 предмети, а останати 1 кривичен предмет и 1 оставински кој што е доверен на постапување кај нотар.

**2. Извештај за човечки ресурси**

**-Тековен број на вработени и побарување на најприоритетни вработувања во текот на годината во судот:**

Во 2015 година работите и задачите од надлежноста на судот беа извршувани од следните вработени: 3 судии (вклучувајќи го и претседателот на судот) од кои еден судија од Основен суд Куманово со решение на Судски совет на РМ е делегиран да ја извршува функцијата во Основен суд Кратово, а еден судија од овој суд е делегиран да ја извршува функцијата во Основен суд Скопје 2.

Од судските службеници работата ја извршуваа 1 советник-информатичар, 1 судски соработник, 1 самостоен судски референт (сметководител), 3 самостојни судски референти (уписничари), 1 виш судски референт (благајник), 4 судски референти (записничари-дактилографи), 6 помлади судски референти (доставувачи-курири). Исто така има и 4 припадници на судската полиција како и 1 вработен од технички работници – хигиеничар.

Со завршувањето на 2015 година судот остана со вкупно 1 упразнето работно место, 1 судски соработник – поради заминување на еден судски соработник на работа во друг суд .

Како вработување од највисок приоритет за судот во 2016 година, се јавува вработувањето на 1 Судски соработник.

**-Споредба на планирани и реализирани обуки на вработените. Оценка на ефектите од обуките во смисла на подобрен квалитет на обуките, посебно во примената на процесното и материјалното право:**

Обуките на вработените во Основниот суд Кратово се одвиваа согласно со Планот и календарот на обуките на Академијата за судии и јавни обвинители Павел Шатев - Скопје. На обуките зедоа учество судиите и судскиот соработник на организираните обуки од кривична и граѓанска материја. Особено корисни за судиите од кривичната област беа напредните обуки на тема “Напредна обука на новиот Закон за кривична постапка”, “Примена на новиот Закон за одредување на видот и одмерување на висината на казната”, “Примена на законот за прекршоци”, а од граѓанската област обуките на темите “Заштита на правото на сопственост и правото на владение” , “Надомест на штета од дејствија на нотар, адвокат и извршител” , “Обука за имплементација на законот за парнична постапка”, “Примена на законот за граѓанска одговорност за навреда и клевета”, “Судска заштита во работни спорови” и други обуки. На обуки во Академијата присуствуваа и информатичарот на судот на обуките во врска со “Заштита на лични податоци и слободен пристап до информации од јавен карактер”, “Техничка презентација на постојаните кориснички апликации, систем за електронска достава на судски документи и казнена евиденција, АКМИС, и сервиси на АKМИС”, “Електронско приемно одделение, интерконекција меѓу судови и обвинителства, припрема на одлуки за побликување на судскиот WCMS“, судските доставувачи на обука за начинот на доставување на судските писмена според ЗКП и ЗПП и практични проблеми при доставата, како и еден вработен кој како определен за одговорно лице за водењето на казнената евиденција на обуки за “Техничка презентација на постојаните кориснички апликации и казнена евиденција и примена на судскиот деловник”.

**3. Извештај за усогласување на судска пракса**

**-Извештај за одржани состаноци во врска со усогласување на судската пракса на ниво на оддели, колегиуми и судови, заземени ставови за усогласување на судската пракса:**

Карактеристичните прашања околу примената на прописите, како и изнесените правни мислења во одлуките на повисоките судови редовно (најмалку еднаш месечно) се изнесуваат на седниците на судии. При редовната годишна контрола на работата на судот од страна на Апелациониот суд Скопје, на заедничката седница се разјаснуваат определени правни прашања по барање на судиите на Основниот суд Кратово и се изнесуваат ставови на судиите од повисокиот суд од интерес за воедначување на судската практика во определени специфични случаи и единствената примена на законите. При воедначување на судската пракса помагаат и билтените на судската пракса кои се доставуваат од повиоките судови во пишана и електронска форма.

**4. Извештај за односи со јавност**

**Податоци за работа на канцеларијата за односи со јавност:**

Граѓаните на Република Македонија можат да добијат информација од јавен карактер што ја изготвило или со која располага Основен Суд Кратово со пополнување на - Барање за пристап до информации од јавен карактер, кое може да го добијат во архивата на Основениот Суд во Кратово или да го симнат од веб страната на судот [www.oskratovo.mk](http://www.oskratovo.mk).

Барањето за информација од јавен карактер може да се достави во писмена форма на адресата на Основен Суд Кратово, ул.“Јосиф Даскалов“, бб, Кратово или на e-mail: osnovensudkratovo@oskratovo.mk како и на факс бр.031-481-986.

Граѓаните може да се информираат за сите прашања од нивен интерес што се поврзани со правото на слободен пристап до информации од јавен карактер и на телефон: 031-481-018.

Основен Суд Кратово согласно Законот за слободен пристап до информации од јавен карактер за службено лице за посредување со информации го определи: Диме Петрушевски судски соработник во судот.

**-Број на примени и одговорени прашања од граѓаните за канцеларијата за односи со јавност што се однесува на нивните прашања:**

Во 2015 година до Канцеларијата за односи со јавноста на Основниот суд Кратово се пристигнати 6 барања за слободен пристап до информации од јавен карактер кои што генерално се однесуваа на стастистички податоци од одредена област како и барање на копии од одлуки донесени од овој суд, а на кои што барања е позитивно одговорено.

**-Број на објавени одлуки на интернет на WEB страната на судот, фактори кои влијаат на објавите на интернет:**

Во 2015 година на WEB-страната на Основен суд Кратово се објавени вкупно 383 анонимизирани одлуки. Во месеците јануари, Февруари и Март не се објавувани одлуките бидејќи се појави проблем на Веб страната на судот поради неизмирени финасиски обврски кон одржувачот на Веб страната, а од 01 Април 2015 година при објавување на одлуките не постоеа никакви пречки и истите се објавуваат редовно.

**-Објавени соопштенија за јавност, прес конференции, јавни настани, едукации на населението организирани од судот:**

Во Основен суд Кратово во текот на 2015 година на веб страната на судот месечно се објавуваат календарите за закажани судења за тековниот месец кои се достапни за јавноста, како и објавени се тековни соопштенија за јавноста.

По повод одбележувањето на Европскиот ден на гаѓанската правда, судот го посетуваа заинтересираните граѓани како и организирано доаѓаа ученици од локалната гимназија и основното училиште, за да можат одблизу да се запознаат со основните права кои можат да ги остварат пред судот, за надлежноста на судот, неговата организација и начин на работа, пристапот и остварувањето на правдата, како и релацијата на судот со другите правосудни и државни органи, организации и служби.

**5. Извештај за информатичка технологија**

* **Извештај за активностите во делот на ИКТ**

Во 2015 година се преземени следните активности во делот на ИКТ:

-Тековно одржување на хардверската опрема со која располага судот;

-Oдржување на судската мрежа;

-Контрола на работата на антивирусната програма инсталирана на компјутерите;

-Одржување и контрола на АКМИС системот во судот како и секојдневна помош на судските службеници и судиите во работата, во случај на појавени проблеми во системот АКМИС;

-Ажурирање на WEB-страната на судот, со објавување на анонимизираните одлуките ( од 01.01.2015 година до 31.03.2015 година WEB-страната не примала нови одлуки)

- Одржување и контрола на работењето на системот за контрола на влез и излез од судот – работно време на вработените, системот за видео надзор во судот, системот за тонско снимање на рочишта.

- Судот има добиено 1 компјутер (Сервер за скенирање на документи) кој е инсталиран и тестиран и ќе служи за скенирање на документи во предметите кои ги работи судот во АКМИС системот.

* **Примена на програмски апликации во судот, што е сменето, доградено, воочени проблеми, предлози за подобрување**

Во Основниот суд Кратово работата се одвива целосно во програмата АКМИС-од приемот на поднесокот, до изготвувањето на одлуките. Новите верзии на оваа програмска аликација од страна на фирмата ЕдуСофт навремено се инсталираат и се доусовршуваат нејзините можности, за што пореален одраз на преземаните активности во самиот софтвер. Во одделението за сметководство се користи АБМС - системот. Други софтверски програми кои се користат се: Windows Vista, Windows XP, Windows Server 2008, Open Office, Fermida за тонско снимање на рочишта, Роџер систем за контрола на влез и излез, интернет пребарувачи IE8, Mozilla Firefox, Kaspersky антивирус, BMBаре за виртуелните машини на серверите.

Судот има потреба од нови: 3 сервери, 6 компјутери, 1 скенер, 6 принтери, бидејќи целата опрема е веќе постара од 6 години и административно е амортизирана и истата работи забавено и со секојдневни проблеми. Во салата за тонско снимање од 2014 година е расипан УПС системот за непрекинато напојување со електрична енергија и истиот претставува ризик за тонското снимање бидејќи во текот на судењата поради честите прекини на електрична енергија може да дојде до загуба на податоците.Исто така во салата за тонско снимање еден микрофон е расипан. Барано е замена на УПС системот и на еден микрофон со нови но истите сеуште не се сменети.

ТВ видео дисплејот во приемно одделение кој ги информира странките е расипан и не прима сигнал од компјутерот.

Потребен е еден Сеф (метален шкаф) за чување на цедиња од тонските записи на судските рочишта бидејќи судот има обврска да ги чува 5 години.

**6. Извештај за опременост и одржување на зграда на судот**

**- Анализа на состојбата и предлози за подобрување**:

Основниот суд во Кратово работи во сопствена судска зграда која функционално одговара за намената на суд, во која секој судија има своја канцеларија со компјутер, кај кој што компјутери во текот на последните три години се појавија проблеми со функционирањето поради застареност на хардверските делови на компјутерите. Во судот има 3-три судски сали во кои се одржуваат судењата и во истите има компјутерска опрема која не ги задоволува потребите за судење и истите компјутери се премногу спори, бидејќи АКМИС системот постојано се надоградува, а истите не можат да одговорат на неговите потреби. Една од салите за судење е опремена за систем за тонско снимање на рочиштата кој што добро функционира но компјутерот кој што е потребен за функционирање на истиот систем е од 2008 година и е застарен па тонското снимање на рочиштата се одвива со потешкотии и многу поспоро од реалното потребно време, а исто така од 2014 година УПС апаратот за електрична енергија не функционира и поради ова во текот на тонското снимање на рочиште при прекин на електричната енергија доаѓа до прекин и на целото тонско снимање и истото се брише и потребно е одново да се отпочне тонското снимање што исто така претставува голем проблем бидејки на подрачјето на нашата општина прекините на електрична енергија се чести. Исто така видео дисплејот за информирање на странките не работи и е потребно негово сервисирање или замена со нов. Поради ова е потребно унапредување на условите за работа во насока на унапредување и докомплетирање на информатичката техника и технологија.

Сериозен проблем во работењето на Основниот суд Кратово кој со години се провлекува е тоа што судот има систем за загревање-парно кое што е на електрична енергија и кое што не е економично и е застарено. Во насока на ова со цел да се направи заштеда на електрична енергија е потребно старите и дотраени прозорци на судот да се заменат со нови пвц прозорци со кои значително би се намалило користењето на електрична енергија за затоплување на судот, а со тоа и на сметките за струја или пак да се замени системот на затоплување во судот на друг поекомоничен извор на енергија.

Надворешната фасада е дотраена и истата се одронува на повеќе места, а особено на влезот на судот така што може да предизвика несакани последици за луѓето кои што поминуваат по улицата, а судот се наоѓа до самата улица, а најповеќе за вработените и странките кои што доаѓаат во судот.

Внатрешните простории на приземјето и првиот кат се покриени со видео-надзор. Архивата на судот е сместена во подрумските простории и истата во голем дел е опремена со метални ормари но истите не се доволни за целата архива на судот. Во подрумските простории кога има врнежи постојано се појавува вода бидејќи истите се наоѓаат во земја и нема изведена добра дренажа на судот, а поради застарената инсталација за електрична енергија можно е да дојде и до несакани последици.

Заради подобрување на просторните услови се предлага извршување на следните работи:

- Реконструкција на електричната инсталација која е стара над 40 години, заради отстранување на опасноста од нејзино загревање, пожар и ненадејно исклучување поради големиот број потрошувачи на електрична енергија (пред се парното греење, па потоа компјутери, печатари, сервери, климатизери и сл.);

- Замена на старите и дотраени прозорци на судот со нови пвц прозорци;

- Набавка и инсталација на еден помоќен климатизер од поновата генерација за серверската просторија;

- Поставување на ограда на пристапната патека за лицата со посебни потреби;

- Обнова на надворешната фасада на судот;

- Варосување на судските простории.

- Обезбедување на метален шкаф за чување на Цедеата од тонските рочишта на предметите во судот.

- **Проценка на безбедносната состојба на вработените и странките, предметите во судот. Споредба на тековната опременост со стандардната:**

-Безбедносната состојба на вработените, странките и предметите во судот задоволува. За безбедноста се грижат четирите припадници на судската полиција.

-Метал-детектор на влезот од судската зграда нема, па е потребно негово набавување со цел зголемување на безбедноста на судот.

**7. Извештај за планирани и извршени јавни набавки**

* **Централизирани, предмет на набавка:**

Во 2015 година се извршени три групни јавни набавки и тоа јавна набавка на мобилни телекомуникациски услуги, јавна набавка на услуга за користење на фиксна телефонија и јавна набавка на услуги за користење на интернет.

* **Сопствени набавки, број на огласи, избрани добавувачи по предмет на набавка, вредност на набавките:**

Во извештајната 2015 година Основниот суд Кратово спроведе постапка за јавна набавка по следните огласи:

-Oглас бр.2/2015 за набавка на печатени обрасци, канцелариски потрошни материјали и тонери за принтери, по кој е склучен договор за јавна набавка со економскиот оператор-понудувачот Опиком Санде Стојановски ДООЕЛ увоз-извоз Пробиштип, ул.”Јаким Спиров”, бр.32/9, со вредност на набавката од 63.721,40 денари без ДДВ и

-Oглас бр.3/2015 за набавка на гориво за службените моторни возила-еуродизел, по кој е склучен договор за јавна набавка со економскиот оператор-понудувачот АД за промет со нафта и нафтени деривати “Макпетрол”-Скопје, ул.”Свети Кирил и Методиј”, бр.4, Скопје, со вредност на набавката од 50.000,00 денари без ДДВ.

**8. Извештај за извршувања на буџет на судот и финансиска анализа**

* **Направени трошоци на судот во споредба со планираниот буџет:**

Во периодот од 01.01.2015 година до 31.12.2015 година направени се трошоци во вкупен износ од 1.469.993,00 денари. Во споредба со планираниот буџет за 2015 година направените трошоци не ги надминуваат планираните (одобрени од Судскиот буџетски совет) за 20.651,00 денари. Притоа, одобрени се вкупно 1.490.644,00 ден., од кои 1.332.844,00 ден. се одобрени на буџетската сметка на судот, а 157.800,00 ден. се одобрени од сметката на сопствени приходи, а вкупните материјални трошоци изнесуваат 1.469.993,00денари.

* **Финансиска анализа за направени трошоци, задолженост на судот, реализација на план за отплата на долговите:**

Во 2015 година пренесени се обврски од изминатата година по основ на материјални трошоци во вкупен износ од 1.088.332,00 денари. Дел од овој долг е намирен во текот на годината, така што заклучно со 31.12.2015 година вкупните ненамирени обврски по основ на материјални трошоци изнесуваат 815.813,00 ден., вклучувајќи ги и ненамирените обврски за 2013 година. Најголем долг овој суд има кон Институтот за судска медицина, криминалистика и медицинска деонтологија-Скопје, во износ од 283.150.00 ден, потоа на МВР на РМ во износ од 130.775,00 денари. Се планира дел од ненамирените обврски да се подмират со одобрениот буџет за 2016 година.

Основен суд Кратово,

Претседател,

Ружица Здравковска